पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी में सरकार को ऑक्सीजन उपलब्ध कराने के लिए काफी चुनौतियों का सामना करना पड़ रहा है। रोजाना कोरोना से स्थिति बिगड़ती जा रही है। मरीजों तक ऑक्सीजन पहुंचने के लिए सरकार के पास टैंकर भी नहीं है। आखिरकार बिना संसाधनों के मरीजों को ऑक्सीजन कैसे मिलेगी। चिकित्सामंत्री डाॅ. रघु शर्मा ने कहा कि कोरोना महामारी के संकट के समय सरकार जीवन रक्षा के लिए हरसंभव प्रयास कर रही है। केंद्र सरकार ने सुप्रीम कोर्ट के समक्ष तथ्य प्रस्तुत कर कहा कि देश में 2416 कायोजेनिक टैंकर उपलब्ध हैं। राजस्थान के पास मात्र 25 टैंकर ही है, इनमें से केवल 23 टैंकर ही चल रहे है। इस हिसाब से राजस्थान के पास देश के कुल टैंकरों का केवल एक प्रतिशत ही उपलब्ध है। प्रदेश में बर्नपुर, कलिंगनगर, जामनगर, पानीपत एवं भिवाड़ी जैसे सुदूर स्थानों से प्रतिदिन लगातार ऑक्सीजन लाने के लिए कम से कम 54 अतिरिक्त टैंकरों की आवश्यकता है। केंद्र सरकार ने ऑक्सीजन आवंटन का नेशनल प्लान तो बनाया है, लेकिन राज्यों तक ऑक्सीजन पहुंचाने के लिए कायोजेनिक टैंकर के आवंटन के लिए कोई योजना नहीं बनाई है। नेशनल प्लान में एक्टिव केसेज के अनुपात में ऑक्सीजन एवं दवाओं का समुचित आवंटन नहीं होने से राज्य सरकार को काफी चुनौतियों का सामना करना पड़ रहा है, लेकिन हमारा प्रयास है कि केंद्र एवं सभी राज्यों के आपसी समन्वय के साथ मुश्किल घड़ी का सफलतापूर्वक सामना किया जाए।
5 टैंकर दिल्ली, उत्तरप्रदेश व पंजाब में चल रहे
ऑक्सीजन की कमी के साथ ही सुदूर स्थानों से ऑक्सीजन उठाव को लेकर टैंकरों की कमी और अन्य परेशानियों से जूझ रहा है, लेकिन राजस्थान ने किसी भी राज्य के टैंकरों को प्रदेश में रोकने का प्रयास नहीं किया है। असल में राज्य के पास ऑक्सीजन के उठाव के लिए मात्र 23 टैंकर ही उपलब्ध हैं। इनमें से भिवाड़ी स्थित आईनोक्स प्लांट के नाइट्रोजन परिवहन के काम आ रहे चार टैंकरों को पेट्रोलियम एण्ड एक्सप्लोसिव सेफ्टी ऑर्गनाइजेशन (पीईएसओ) के माध्यम से ऑक्सीजन परिवहन के लिए कन्वर्ट करवा कर आपदा प्रबंधन अधिनियम के तहत राज्य के लिए ऑक्सीजन परिवहन में इनका उपयोग हो रहा है। वहीं दूसरी तरफ राजस्थान में रजिस्टर्ड 5 टैंकर दिल्ली, पंजाब और उत्तरप्रदेश में चल रहे हैं।
23 टैंकरों से 24 घंटे की जा रही ऑक्सीजन सप्लाई
देश में राजस्थान ही ऐसा राज्य है, जो टैंकरों की कमी की समस्या से सबसे अधिक प्रभावित है। टैंकरों की कमी के कारण वर्तमान में उपलब्ध केवल 23 टैंकरों से ही 24 घंटे बिना रुके ऑक्सीजन का उठाव किया जा रहा है। उन्होंने कहा है कि केंद्र सरकार पहल कर राज्यों को उनकी आवश्यकता के अनुरूप टैंकर उपलब्ध करवाएं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva zho_Hant eng_Latn